梁經國

梁經國，字調禮，號左垣，商名經官，廣州黃埔村人，十三行天寶行創始人，官至誥授通奉大夫從二品，追贈光祿大夫正一品。佢係黃埔村左垣家塾嘅創辦人，亦創造咗家族二百年書香嘅傳奇。

生平

出身同早年 
梁經國嘅先人住喺番禺北亭鄉，到咗明朝洪武初年，佢嘅祖上梁永成遷過嚟鳳浦。老梁昭緒係鄉村私塾嘅先生，因為淨教十幾個學生哥，先賺雞碎咁錢，生活艱難。乾隆三十三年，梁昭緒過身，梁經國亦無錢讀書，日頭就去廣州城做小販，晚黑返歸幫老母織布。乾隆四十三年，入馮氏洋行做伙記，學洋行商務。乾隆四十八年，梁經國凌氏。之後，夫人就喺屋企織布，梁經國就響廣州幫馮氏洋行經營生意，開始搵到錢。喺馮氏去外國嗰十幾年，梁經國主管洋行業務。佢做生意講誠信、無私心兼夾醒目，生意越做越大，成日賺咗都重有凸。等到馮氏翻廣州，梁經國照實同馮氏交代，於是馮氏心懷感激。

創行 
嘉慶十三年，梁經國喺其他十三行行商紛紛破產嘅情況底下，得到馮氏支持，請旨創立天寶行。天寶行創立之後，梁經國一直秉承「實在誠信」嘅理念，喺行商之中獨樹一幟，生意興隆。嘉慶末年，生意鼎盛。

梁經國熱心公益事業。嘉慶十六年，佢同其他兩個行商捐錢起文瀾書院 ；又捐銀重修澳門媽祖閣。就噉，梁經國得到社會各界嘅敬重。嘉慶二十四年，因為踊躍捐錢興辦河工，皇帝御賜牌坊嚟表彰；又同嘉慶皇帝作六十大壽，出咗二萬兩銀，係出錢最多嘅行商。所以日後受朝廷嘅恩賞，升官進爵，由州同議，升同知，升運司，再升知府，官職疊加，後尾請封誥授通奉大夫從二品。

晚年 
道光七年，六十七歲嘅梁經國禀報粵海關，話自己年老多病想退出行務，要求核實批準，將行務交畀個仔梁綸樞接辦。但係當時行商想退出行務，唔係話咁易。好彩梁經國畀咗粵海關三萬銀，先退出到 。

道光十七年，梁經國過身，享年七十七，追贈光祿大夫正一品。

創立家塾 

梁經國家底豐厚，但遺憾自己無讀到書。受咗老頭做私塾先生嘅影響，梁經國喺馮氏洋行做伙記嗰陣，趁住得閒，就睇下古人格言，有疑必問，連地理、醫學嘅書都睇，又加上佢學洋務商理，佢成咗範範都識嘅商人。除咗自身嘅追求，重有客觀嘅原因。按照中國傳統，「萬般皆下品，唯有讀書高」，而且按「士、農、工、商」，商人喺社會嘅底層，於是梁經國發達之後，請名師響黃埔村開咗間「左垣家塾」，家塾管教梁氏家族啲仔女讀書。而梁經國呢個家族從佢孻仔梁同新登科入仕開始，梁肇煌、梁慶桂、梁廣照夾埋四代人先後做到大官，實現咗梁經國嘅願望。

家族名人 
梁氏家族出咗唔少大官，其中梁經國嘅後人最多，尤其係佢孻仔梁同新呢一脈就代代名人，創造二百年書香嘅傳奇，以下嘅名人從梁氏家族第十三世起列舉：
之前
十三世：
梁惠連，梁經國阿爺，誥授通奉大夫
十四世：
梁國熾，梁經國伯爺，黃埔村師儉堂祠主，曾經從外國引進牛痘疫苗
之後
十六世：
梁綸樞，梁經國二仔，亦叫梁承禧，繼承衣缽
梁同新，梁經國孻仔，原名梁綸機，翰林院庶吉士、國史館協修、纂修、總纂官，內閣侍讀學士，順天府尹
十七世：
梁肇煌，進士，官至順天府尹，代理兩江總督
梁肇晉，進士，官至禮部主事
梁誠，原名梁肇旭，晚清外交官，中國駐美國公使，粵漢鐵路總辦
十八世：
梁慶桂，華僑教育嘅開山祖，公車上書參與人，粵漢鐵路副總辦
梁慶鑾，曾任廣東省法政學堂教授
十九世：
梁廣照，晚清法部刑部主事，曾經發起全國廢約保路運動
梁廣謙，武舉人，黃埔軍校上校教官
二十世：
梁嘉彬，臺灣東海大學、輔仁大學教授，日本東京大學博士，從事關於十三行嘅研究工作
梁方仲，原名梁嘉官，中國經濟史學家，中國社會經濟史學嘅奠基人之一
二十一世：
梁承鄴，原華南植物研究所所長

攷 

經國
廣州人
大清商人